РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/19-18

9. март 2018. године

Б е о г р а д

ЗАПИСНИК

21. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 12. ФЕБРУАРА 2018. ГОДИНЕ

**На основу члана 42. став 4. седница је одржана ван седишта Народне скупштине у просторијама СО Сврљиг у Свљигу.**

Седница је почела у 12,30 часова.

Седницом је председавао Љубиша Стојмировић, заменик председника Одбора.

Седници су присуствовали чланови Одбора: Ђорђе Косанић, Милетић Михајловић и Милан Кнежевић (заменик Муамера Зукорлића).

Седници нису присуствовали чланови Одбора: Владимир Орлић, Марко Парезановић, Богдан Обрадовић, Наташа Ст. Јовановић, Марко Атлагић, Жарко Обрадовић, Ратко Јанков, Милена Бићанин, Александра Јерков, Жарко Кораћ, Дубравко Бојић, Олена Папуга и Фатмир Хасани, нити њихови заменици.

Седници је присуствовао и народни посланик Милија Милетић који није члан Одбора.

Седници су присуствовали и: Милан Марковић, помоћник председника Општине Сврљиг, Ива Антић, члан Општинског већа Општине Сврљиг задужена за младе, Дејан Милетић директор предшколске установе „Полетарац“ у Сврљигу, Саша Голубовић, директор Основне школе „Добрила Стамболић“, Лела Ристић директорка Средње стручне школе „Душан Тривунац Драгош“, Варнава, игуман манастира Пирковац, Милена Мишић, представница Школске управе Ниш и представник привредника из Сврљига, Макис Гаитсидис.

Седницу је отворио Љубиша Стојмировић, заменик председника Одбора. Он је изнео да свака земља која држи до себе води рачуна о младим нараштајима и о њиховом образовању. Први корак ка формирању човека треба да буде васпитање које се првенствено стиче у породици, а затим и надградња у виду образовања у образовним установа. Народна скупштина је недавно усвојила Закон о дуалном образовању, али предстоји дугачак пут како би се родитељима и деци предочиле све користи које овај вид образовања пружа. Такође, потребно је много тога урадити и обезбедити све потребне услове, у сарадњи са привредом, како би се овај закон у потпуности применио. Нарочит проблем постоји у „малим“ општинама због смањеног броја деце тако и неразвијене привреде.

Народни посланик Ђорђе Косанић, рекао је да би било добро направити увид у потребе на тржишту рада и на основу тога сачинити планове потребног броја одељења, те да би на тај начин много више ученика, након завршене средње школе, успевало да нађе посао.

Народни посланик Милан Кнежевић указао је да Закон о дуалном образовању представља правни оквир за успостављање система дуалног образовања који је у прошлим временима већ постојао у сличном облику у виду школе ученика у привреди и давао добре резултате. Дуално образовање нуди решење за проблем депопулације малих градова и руралних средина, јер би његовом имплементацијом била пружена шанса младима да пронађу посао и да остану у својим градовима.

Народни посланик Милетић Михајловић, навео је да је неравномерни регионални развој дуго времена проблем у Србији и да су предлагане многе мере да се тај проблем отклони, али да je тек неколико њих дало резултате. Често се у систему образовања врше рационализације, што јесте нужно, али се том процесу не сме приступити на исти начин јер свака општина има своје особености које је потребно сагледати. Због тога, рационализацији треба приступити пажљиво и у исто време не губити из вида да је образовање инвестиција у будућност.

Игуман манастира Пирковац, Варнава је изнео да постоји иницијатива за обнову школе при манастиру и да је добио обећања од општине и патријарха да ће помоћи поновном успостављању ове школе. Манастир је изграђен крајем 13. односно почетком 14. века и имао је у својој историји много успона и падова. Пре нешто више од 15 година манастир је обновљен, али предстоји још много посла како би манастир био доведен у некадашње стање. Потпуна обнова манастира и школе могла би допринети промовисању овог дела Србије и привлачењу туриста, како из Србије, тако и из суседних земаља. Љубиша Стојмировић се надовезао на излагање игумана Варнаве и рекао да би можда требало размишљати у смеру обнављања ове школе као летње школе у коју би долазила деца да се упознају са историјом и традицијом ових крајева.

Народни посланик Милија Милетић се захвалио члановима Одбора за образовање што су дошли у Сврљиг и оценио да је овај начин приближавања рада Народне скупштине грађанима који живе у удаљенијим крајевима веома важно. Он је додао да општину Сврљиг погађају слични проблеми као и остале општине у југоисточној Србији, а то су депопулација и мали број могућности за младе. Општина Сврљиг улаже пуно напора како би се поправио положај младих, а он се нада да ће помоћ доћи и са републичког нивоа.

Милан Марковић , помоћник председника Општине, Дејан Милетић директор предшколске установе „Полетарац“ у Сврљигу, Саша Голубовић, директор Основне школе „Добрила Стамболић“ и Лела Ристић директорка Средње стручне школе „Душан Тривунац Драгош“, укратко су упознали присутне са историјатом ових установа, као и са тренутним стањем школских установа у Сврљигу. Они су изнели да су проблеми већ поменута убрзана депопулација, а то има за резултат смањен број деце у образовном систему. Тренутно у општини функционише једна предшколска, једна основна школа и једна средња школа. У протеклих пет година у побољшање материјално-техничких услова у школским установама уложено је око 24 милиона динара. Функционисање основне школе отежава и то што је општина доста разуђена и што, поред матичне школе у Сврљигу, постоји 10 издвојених одељења у засеоцима са малим бројем ученика. Највећи проблем средње школе што нема интересовања за поједине профиле и да постоји озбиљна опасност да поједини смерови буду угашени, а то се пре свега односи на трогодишње образовне профиле.

Представник привредника из Сврљига Макис Гаитсидис рекао је, да постоји потреба за обученом радном снагом, пре свега у области текстилне индустрије. Он је додао да би успостављање дуалног образовања у Сврљигу могло допринети и развоју текстиле индустрије у овом крају.

Милена Мишић, представница Школске управе Ниш сагласила се са претходним оценама да дуално образовање има дугу традицију у Србији само је било познато под другим именом. Такође, она је изнела мишљење да је потребно разговарати са децом и родитељима како би им се приближили образовни профили из сфере дуалног образовања.

Представник регионалне привредне коморе, Саша Матејић, изнео је да тренутно постоји велики дизбаланс на тржишту рада јер са једне стране постоји велики број незапослених, а са друге стране постоји велика тражња за појединим профилима. Због тога је потребно да, стварањем нових образовних профила и већим уписним квотама за поједине смерове, буде премошћен јаз између великог броја незапослених и мањка радне снаге у појединим гранама индустрије.

У кратком обраћању, представница ђачког парламента у Основној школи указала је да ученици нису довољно упознати са могућностима и начином функционисања дуалног образовања, те да би требало кроз презентације приближити ученицима овај вид образовања.

Ива Антић, члан Општинског веза задужена за младе, похвалила је увођење дуалног образовања, као начина да се превазиђе проблем незапослености, пре свега код младих. Она је додала и да је потребно више радити на афирмацији талентованих ученика.

У завршном излагању, заменик председника Одбора, Љубиша Стојмировић захвалио се домаћинима на срдачном пријему и рекао да су Народна скупштина и овај Одбор отворени за све врсте иницијатива, предлога и примедби. Он је додао и да ће записник са ове седнице биће достављен Министарству просвете, науке и технолошког развоја.

Седница је завршена у 14,00 часова.

Након завршетка седнице заједно са домаћинима чланови Одбора обишли су предшколску установу „Полетарац“, Основну школу „Добрила Стамболић“ и Средњу стручну школу „Душан Тривунац Драгош“.

СЕКРЕТАР ПРЕДСЕДНИК

Драгомир Петковић Муамер Зукорлић